HAL: 718 /2007

43§	LAUSUNNON ANTAMINEN KÄRÄJÄOIKEUSVERKOSTON KEHITTÄMISEEN

Oikeusministeriö pyytää kunnan lausuntoa oikeusministeriön työryhmän mietinnöstä Käräjäoikeusverkoston kehittäminen.

Mietintö on luettavissa myös sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/2007:12 Käräjäoikeusverkoston kehittäminen.

Lausunto pyydetään toimittamaan viimeistään 31.1.2008. 

Työryhmän tuli toimeksiantonsa mukaan tehdä ehdotus uudeksi käräjäoikeusverkostoksi siten, että kussakin maakunnassa olisi 1-3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta. Käräjäoikeuden tuomiopiirin asukasmäärän tuli olla vähintään 100.000 asukasta.

Työryhmä ehdottaa, että käräjäoikeuksia olisi tulevaisuudessa 25. Niistä 21:ssä olisi yli 100.000 asukasta. Tavoitetta ei saavutettaisi Ahvenanmaan, Lapin, Kajaanin ja Porvoon käräjäoikeuksissa. Työryhmän tavoitteena oli myös, että käräjäoikeuksissa olisi vähintään 10 tuomaria. Näiltä osin tavoite toteutuisi samalla tavalla kuin väestön osalta.

Kussakin maakunnassa olisi pääosin yksi käräjäoikeus. Poikkeuksina olisivat Lapin maakunta, jossa on kaksi käräjäoikeutta ja Uusimaa, jossa on viisi käräjäoikeutta. Ylivieskan käräjäoikeus käsittäisi Keski-Pohjanmaan maakunnan ja osia Pohjois-Pohjanmaan maakunnasta. Lisäksi Kymenlaakson maakuntaan kuuluva Pyhtään kunta kuuluisi maakuntarajasta poiketen Porvoon käräjäoikeuden tuomiopiiriin, jonka muut kunnat kuuluvat Itä-Uudenmaan maakuntaan.

Ehdotettavista käräjäoikeuksista 8 olisi kaksikielisiä, joista Vaasan käräjäoikeus olisi enemmistökieleltään ruotsinkielinen. Yksikielisistä käräjäoikeuksista Ahvenanmaan käräjäoikeus olisi ruotsinkielinen ja muut suomenkielisiä. Ehdotuksella ei olisi vaikutusta saamenkielisten asemaan.

Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Useimpiin käräjäoikeuksiin tarvitaan ehdotuksen johdosta lisää toimitilaa, mistä syystä ehdotuksen toteuttaminen kestäisi käytännössä useita vuosia. Siirtymävaiheen aikana useissa käräjäoikeuksissa lakkaava käräjäoikeus toimisi väliaikaisena sivukansliansa. Käräjäoikeuksien uudet tuomiopiirit tulisi työryhmän käsityksen mukaan toteuttaa samaan aikaan, kun kiinteistö- ja kirjaamisasiat siirretään käräjäoikeuksilta Maanmittauslaitokselle.

Tarvittavaksi henkilöstömääräksi arvioitiin yhteensä 1 767 henkilötyövuotta. Näistä 27 % olisi tuomareita, 7 % notaareita, 51 % kansliahenkilöstöä ja 15 % haastemiehiä. Henkilöstön määrä vähenisi arvion mukaan yhteensä 94 henkilöllä. Vähennys tulee työryhmän näkemyksen mukaan toteuttaa luonnollisen poistuman kautta ilman irtisanomisia. Mietintöön sisältyy kaksi eriävää mielipidettä.

Mietinnön mukaan Rovaniemen käräjäoikeuteen kuuluvat kunnat olisivat Rovaniemi, Posio, Ranua (ent. Rovaniemen käräjäoikeus), Kemi, Keminmaa, Kolari, Simo, Tervola, Tornio, Pello, Ylitornio (ent. Kemi-Tornion käräjäoikeus), Kemijärvi ja Salla (ent. Kemijärven käräjäoikeus). Pääkanslia olisi Rovaniemellä, sivukanslia Kemissä ja erilliset istuntopaikat Ylitorniolla ja Kemijärvellä. Lakkautettavat toimipaikat olisivat Kemijärven pääkanslia ja Tornion sivukanslia.

Kunnanjohtajan esitys:
Keminmaan kunta pitää tärkeänä palvelun ja palvelutason säilymistä Kemi-Tornio alueella.

Kunnanhallituksen päätös:
Esitys hyväksyttiin.
- - - - -

Otteen oikeaksi todistaa

Keminmaa 24.1.2008

Merja Michelsson
hallintosihteeri, pöytäkirjanpitäjä